**דף מידע לחברים -דצמבר 2016**

**שלום לכולם,** מסתיימת עוד שנה וזה הזמן לסיכומים והערכות לשנה הבאה .

**תקציב קהילה 2016 – 2017 –** הוצג להנהלות סיכום 9 חודשים, המצביע על עמידה במסגרת התקציב ויהווה את הבסיס לתכנון 2017.

במקביל מתקיימים מפגשים עם מנהלי ענפי הקהילה לסיכום 2016 ותכנון 2017

וכן הצעותיהם להשקעות בענפי הקהילה.

נצטרך להתייחס לגזרות התקציביות שיוטלו עלינו ע"י המדינה בתחום המיסוי וביטוח לאומי. **תקציב הקהילה ותוכנית ההשקעות ל-2017 יובאו לידיעה ואישור הציבור כנדרש.**

**אישור התב"ע [תכנון המגרשים לבנייה] –** התקיים דיון, בישיבה משותפת של המזכירות , ועדת תכנון והאדריכל דודי דרורי ובהשתתפותם של החברים שערעורו על מיקומם של מספר מגרשים. לאחר שמיעת הערעורים ועמדת חברי ועדת תכנון , **אישרה המזכירות את תוכנית התב"ע,**

**כפי שהוצעה ע"י ועדת תכנון ולא קבלה את ערעור החברים** **על מיקום המגרשים**.

**שיחת הקיבוץ בנושא תערך ביום ראשון 11.12 בשעה 19:00 במועדון**

**נוהל השכרת מבנים ושטחים ציבוריים בקיבוץ** – הנהלות העסקים והקהילה אישרו את ההצעה להשכרת מבנים ושטחים ציבוריים לכל השימושים למעט שימושי מגורים בקיבוץ,

ולמתן הנחות בשכ"ד רק לחברי קיבוץ, במגמה לעודד ולסייע פיתוח עסקים ויזמויות .

**נוהל המעבר לשימושי מים** – ההתנהלות החדשה בחיוב ובשימוש במים ,הביאה לתקלות רבות ושאלות המחייבות התייחסות ותשובות , ולכן ,תחילת המהלך נדחה לינואר 2017 , ועד אז, יושלמו הבדיקות והתיקונים בציוד ובצנרת , יאותרו נזילות מים "בלתי ידועות",יכרתו ענפים המצלים על קולטי השמש ותעשה הפרדה בחיוב המים הפרטי לשטחים הציבוריים.

 יקבע מחיר המים לחבר בהתאם למחירי מקורות, ועלויות תחזוקת מערכות ההשקייה.

**ניקוי שטח "הספארי" –** השטח הפך למפגע תברואתי וחברתי ומקום למפגש של בני נוער ללא בקרה ושליטה על הנקיון והתחזוקה במקום. לאור מצב בלתי נסבל זה, מתבצעת באתר עבודת ניקוי ופינוי כל הפסולת שהצטברה לאורך שנים **,**

לאחר השלמת העבודה נצטרך להחליט על השימושים המתאימים באתר לצרכי הישוב.

**גניבות , בטחון , שמירה –** לאחרונה התגברה פעילות הגניבות במגורי החברים, בעסקים במשרדים ובישוב כולו . התקיימו מספר דיונים באגודה, במזכירות ובמועצה. כמו כן הוצגה הצעה מקיפה להתמודדות עם נושא הבטחון בישוב, שעלותה גבוהה מאוד.

**וועד האגודה החל**י**ט לקדם את הצבת השערים לכיוון ההרחבה ולבדוק באמצעות** **מועצה אזורית יואב את האפשרות להטלת אגרת שמירה וכן לבחון את מתכונת עבודת הרב"ש.**

**מגרשי חניה בקיבוץ** – עם השלמת כביש הברכות-ספריה, התווספו שטחי חניה רבים, שחלקם משמשים לחניית כלי הרכב של מורי "צפית". הופנתה פנייה בנידון להנהלת צפית ולמועצה האזורית ,שהתחייבו לטפל בסוגייה זו.

**חברים מתבקשים לחנות אך ורק בחניות המוסדרות ולא על דשאים ומדרכות.**

**ולבסוף ,** אנו מציינים החודש את יום עלייתם של החברים הראשונים על אדמת הקיבוץ, ובפיתחה של שנה חדשה, 2017, הטומנת בחובה הרבה אי וודאות לחיוב ולשלילה-

קליטת צעירים, שיוך דירות, המבנה הארגוני.

**נקווה כי יחדיו , נדע להתמודד ולהערך לכל בתבונה ובצורה מושכלת.**

שלומי , שולה.